b'\n_START_ARTICLE_\n2-oji SS p\xc4\x97stinink\xc5\xb3 brigada\n_START_PARAGRAPH_\n2-oji SS p\xc4\x97stinink\xc5\xb3 brigada (vok. 2. SS-Infanterie-Brigade) \xe2\x80\x93 SS brigada, suformuota 1941 m. gegu\xc5\xbe\xc4\x97s 15 d. Lenkijoje. Tada jai vadovavo Karl Fischer von Treuenfeld. Brigad\xc4\x85 sudar\xc4\x97 4-asis ir 5-asis SS p\xc4\x97stinink\xc5\xb3 pulkai. Planuota brigad\xc4\x85 naudoti kaip apsaugos paj\xc4\x97gas, bet Vokietijos 9-osios armijos vadas Adolfas \xc5\xa0trausas i\xc5\xa1reikalavo, kad brigada nuo pirm\xc5\xb3 Vokietijos-TSRS karo dien\xc5\xb3 kaut\xc5\xb3si fronte. Tad brigada dalyvavo \xc4\xafsiver\xc5\xbeime \xc4\xaf TSRS ir Leningrado blokadoje. 1943 m. pavasar\xc4\xaf brigada performuota \xc4\xaf 2-\xc4\x85j\xc4\x85 Latvi\xc5\xb3 SS savanori\xc5\xb3 brigad\xc4\x85.\n_START_SECTION_\nKovinis kelias\n_START_PARAGRAPH_\n1941 m. vasar\xc4\x85 brigada \xc4\xafsiver\xc5\xbe\xc4\x97 \xc4\xaf TSRS vermachto 9-osios armijos sud\xc4\x97tyje. Jau pirmuosiuose m\xc5\xab\xc5\xa1iuose patyr\xc4\x97 dideli\xc5\xb3 nuostoli\xc5\xb3, tad abu jos pulkai 1941 m. liepos 10 d. buvo perkelti \xc4\xaf Aruso poligon\xc4\x85 Rytpr\xc5\xabsiuose. Rugs\xc4\x97jo m\xc4\x97nes\xc4\xaf 4-asis SS p\xc4\x97stinink\xc5\xb3 pulkas gr\xc4\xaf\xc5\xbeo \xc4\xaf TSRS teritorij\xc4\x85, o 5-asis pulkas buvo i\xc5\xa1formuotas Aruse. Vietoje 5-ojo pulko \xc4\xaf brigados sud\xc4\x97t\xc4\xaf buvo \xc4\xaftrauktas Flamand\xc5\xb3 SS savanori\xc5\xb3 legionas. Tuo metu brigada 28-ojo armijos korpuso sud\xc4\x97tyje dalyvavo Leningrado blokadoje. V\xc4\x97liau brigada buvo papildyta kitais SS savanori\xc5\xb3 daliniais \xe2\x80\x93 SS savanori\xc5\xb3 legionas \xe2\x80\x9eNorvegija\xe2\x80\x9c (vok. Freiwilligen-Legion Norwegen), SS savanori\xc5\xb3 legionas \xe2\x80\x9eNyderlandai\xe2\x80\x9c (vok. SS-Freiwilligen-Legion Niederlande), latvi\xc5\xb3 policijos batalionai. Brigada dalyvavo Raudonosios Armijos puolimo atr\xc4\x97mime ties Volchovu, o po to tarybin\xc4\x97s kariuomen\xc4\x97s naikinime Volchovo katile._NEWLINE_Po to brigada dalyvavo gynybin\xc4\x97se kautyn\xc4\x97se prie Ladogos e\xc5\xbeero. Vis\xc4\x85 t\xc4\x85 laik\xc4\x85 brigada buvo priskirta 50-ajam armijos korpusui. Iki 1943 m. pavasario brigada dalyvavo apkas\xc5\xb3 kare Leningrado fronte._NEWLINE_1943 m. baland\xc4\xaf-gegu\xc5\xbe\xc4\x99 i\xc5\xa1 brigados sud\xc4\x97ties i\xc5\xa1\xc4\x97jo SS savanori\xc5\xb3 i\xc5\xa1 Vakar\xc5\xb3 Europos daliniai, j\xc5\xb3 viet\xc4\x85 u\xc5\xbe\xc4\x97m\xc4\x97 latvi\xc5\xb3 daliniai, ir 1943 m. gegu\xc5\xbe\xc4\x97s 18 d. brigada buvo performuota \xc4\xaf 2-\xc4\x85j\xc4\x85 Latvi\xc5\xb3 SS savanori\xc5\xb3 brigad\xc4\x85._NEWLINE_1944 m. saus\xc4\xaf 2-osios Latvi\xc5\xb3 SS savanori\xc5\xb3 brigados pagrindu buvo suformuota 19-oji SS grenadieri\xc5\xb3 divizija.'